Oudspeler bevraagteken Warner se sportmangees | Maroela Media
Oudspeler bevraagteken Warner se sportmangees
David Warner is weer goed op dreef vir Australië. Foto: Twitter.
Australië het gisteraand vir die eindstryd van die T20-Wêreldbeker gekwalifiseer nadat Matthew Wade 'n rits sesse laat in die wedstryd teen Pakistan gemoker het.
Die veglustige paaltjiewagter het uiteindelik 41 van slegs 17 balle gemoker om saam met Marcus Stoins (40 van 31 balle) en David Warner (49 van 30 balle) toe te sien dat die Aussies die kragmeting met vyf paaltjies beklink het.
Warner is weer goed op dreef nadat hy in die afgelope Indiese Premierliga én in die begin van die Wêreldbeker-toernooi met die wilgerlat gesukkel het.
Hy het ses grenshoue in gisteraand se warrelwindbeurt gemoker. Maar dit is veral een van sy sesse wat sommige krieketliefhebbers laat kopkrap.
Een van Mohammad Hafeez se aflewerings het uit sy hand geglip en die bal het twee keer gebons. Natuurlik het Warner nie 'n tweede uitnodiging benodig nie en hy het die bal oor die bykantgrens laat seil.
Gautam Gambhir, die voormalige Indiese openingskolwer, was egter nie baie in sy noppies met Warner se sesslaanvermoë nie en hy het die Australiër se sportmangees op sosiale media bevraagteken.
Maar om eerlik te wees, is daar 'n kolwer in wêreldkrieket wat nie sal probeer om só 'n aflewering vir 'n ses te slaan nie?
Warner is later met sy telling op 49 agter die paaltjies uitgevang. Hoewel hy dadelik die pad terug na die kleedkamer aangepak het, het kykweersessies op die grootskerm gewys dat die buiterand van sy kolf nie naby die bal was nie.
Die 35-jarige openingskolwer was destyds een van die skuldiges in die skuurpapier-skandaal tydens 'n toetsreeks teen die Proteas in Suid-Afrika.
One of the funny moments from the T20 World Cup 2021.#DavidWarner ???? #PAKvAUS #PAKVSAUS #T20WorldCup pic.twitter.com/2KhXIVOrf3
— Manpreet Singh CHANDU (@ManpreetChandu) November 11, 2021
Merkwaardige Heinrich bly op voorvoet teen lewe se opslagballe
So wat moes hy gedoen het, dit was 'n wettige aflewering? As hy nie 'n 6 geslaan het nie was hy eintlik die verloorder want dit sou getel gewees het as 'n geldige aflewering (wel miskien 'n wydloper as hy dit gelos het maar wie se hy sou weer 'n kans kry om 'n 6 te slaan met die ekstra bal)? Dis nou maar jammer vir die bouler maar in hierdie geval dink ek nie dit het iets met sportmangees te doen nie, hy het net die meeste lopies probeer aanteken van 'n wettige aflewering.. Dalk moet hulle die reels… Lees meer »
Ek dink "Sandpaper-gate" het ons geleer dat David Warner nie veel weet van, of omgee vir sportmangees nie.
Niks fout met Warner se optrede nie. Die ou spreekwoord geld; "Hit the rubbish"
Tenminste is hy nie n 'puppet' wat op sy knieg sak en 'choke' nie. Hy speel met passie en kry sy span in die finaal ongeag van sy vorige voute.